SELIC โชว์งบฯปี 62 เทิร์นอะราวด์! แจกปันผล “หุ้น-เงินสด” ขึ้น XD 10 เม.ย.นี้
SELIC โชว์งบฯปี 62 เทิร์นอะราวด์! แจกปันผล "หุ้น-เงินสด" ขึ้น XD 10 เม.ย.นี้
SELIC โชว์งบฯปี 62 เทิร์นอะราวด์! แจกปันผล "หุ้น-เงินสด" ขึ้น XD 10 เม.ย.นี้
26 ก.พ. 2563

นายเอก สุวัฒนพิมพ์ ประธานเจ้าหน้าที่บริหาร บริษัท ซีลิค คอร์พ จำกัด (มหาชน) หรือ SELIC เปิดเผยว่า ผลการดำเนินงานงวดปี 2562 สร้างสถิติทำรายได้-กำไรสูงสุดเป็นประวัติการณ์ แม้ว่าในปีที่ผ่านมาสภาวะเศรษฐกิจจะชะลอตัวและมีการแข่งขันสูงในตลาด
โดยบริษัทรายงานรายได้รวมในปี 2562 อยู่ที่ 1,397.79 ล้านบาท เพิ่มขึ้น 133.1% เมื่อเทียบกับปีก่อน ซึ่งแบ่งเป็นมาจากรายได้ธุรกิจกาวอุตสาหกรรมอยู่ที่ 723.73 ล้านบาท เพิ่มขึ้น 20.7% เมื่อเทียบกับปีก่อน ขณะที่รายได้จากธุรกิจสติ๊กเกอร์และฉลากทำรายได้อยู่ที่ 812.84 ล้านบาท เพิ่มขึ้น 2.2%เมื่อเทียบกับปีก่อน โดยการเติบของทั้งสองธุรกิจส่งผลให้บริษัทมีกำไรสุทธิอยู่ที่ 85.81 ล้านบาท
สำหรับปัจจัยที่สนับสนุนให้กำไรและรายได้ปรับตัวขึ้น เนื่องจากในปี 2562 ที่ผ่านมากลุ่มบริษัทมีการทำ Synergy ระหว่างกันไปอย่างสมบูรณ์แบบ ทั้งด้านนโยบายการทำธุรกิจ การบันทึกบัญชี และการรับรู้รายได้เป็นที่เรียบร้อยแล้ว โดยเป็นหนึ่งในกลยุทธ์ที่สำคัญที่จะทำให้กลุ่มบริษัทฯ สามารถเพิ่มยอดขายและกำไรในอนาคต สะท้อนถึงผลการดำเนินงานที่เติบโตอย่างชัดเจนตั้งแต่ในปี 2562 และมั่นใจว่าจะส่งผลต่อเนื่องมายังปีนี้
“ผลการดำเนินงานในปี 2562 ที่ผ่านมาเป็นไปตามคาดการณ์ตามแผนกลยุทธ์ที่วางไว้ โดยงบในปี 2562 เติบโตมาจากการควบรวม PMC และยังมีการเติบโตทางด้านยอดขายของทั้งสองกลุ่มธุรกิจของกิจการ โดยเฉพาะการเติบโตด้านยอดขายจากกลุ่มกาวอุตสาหกรรม ซึ่งธุรกิจกาวอุตสาหกรรมมีการพัฒนาการในปีที่ผ่านมาที่เห็นได้ชัดคือด้านรายได้และความสามารถในการทำกำไรทีดีขึ้น” นายเอก กล่าว
นางสาวยุวดี เอี่ยมสนธิทรัพย์ กรรมการผู้จัดการ กล่าวเพิ่มเติมว่า ความสามารถในการทำกำไรของบริษัทที่เพิ่มขึ้น สะท้อนให้เห็นว่าในปีที่ผ่านมาบริษัทมีการบริหารจัดการต้นทุนสินค้าที่ดีขึ้นและการบริหารจัดการค่าใช้จ่ายที่มีประสิทธิภาพมากขึ้นกว่าในปีก่อนหน้านี้
ขณะที่โครงสร้างรายได้ของบริษัทแบ่งตามประเภทธุรกิจในปี 2562 นี้ ประกอบด้วยรายได้จากธุรกิจกาวอุตสาหกรรมสัดส่วน 44.2% และรายได้จากธุรกิจสติ๊กเกอร์สัดส่วน 55.8% ซึ่งเป็นไปตามความคาดการณ์
พร้อมกันนี้บริษัทเตรียมจ่ายปันผลจากกำไรสะสม เป็นหุ้นปันผล อัตรา 7.249986 หุ้นเดิม ต่อ 1 หุ้นปันผลใหม่ และปันผลเป็นเงินสด 0.0076628 บาทต่อหุ้น กำหนดขึ้นเครื่องหมาย XD วันที่ 10 เม.ย. 63 และกำหนดจ่าย 29 เม.ย. 63